“โปรแหวน” สู้สุดใจ! หวดเพิ่ม 2 อันเดอร์ คว้ารองแชมป์เมเจอร์ LPGA “บริติช โอเพ่น”
"โปรแหวน" สู้สุดใจ! หวดเพิ่ม 2 อันเดอร์ คว้ารองแชมป์เมเจอร์ LPGA "บริติช โอเพ่น"
6 ส.ค. 2561

ผู้สื่อข่าวรายงานว่า จอร์เจีย ฮอลล์ นักกอล์ฟชาวอังกฤษ ทำผลงานได้อย่างสุดยอดในวันสุดท้ายเก็บสกอร์รวม 17 อันเดอร์พาร์ แซงหน้าชนะ พรอนงค์ เพชรล้ำ ก้านเหล็กสาวไทย 2 สโตรก ผงาดคว้าแชมป์รายการเมเจอร์ ศึกริโกห์ วีเมนส์ บริติช โอเพ่น 2018 เมื่อสุดสัปดาห์ที่ผ่านมา และถือว่าเป็นผลงานที่ดีที่สุดของ “โปรแหวน” ในรายการเมเจอร์อีกด้วย
ด้านพรอนงค์ เพชรล้ำ นักกอล์ฟสาวชาวไทย พยายามทำผลงานอย่างเต็มที่แล้วเก็บสกอร์ 15 อันเดอร์พาร์ 273 แต่ จอร์เจีย ฮอลล์ ก้านเหล็กชาวอังกฤษ โชว์ฟอร์มได้สุดยอดยากจะห้ามใจรวมสกอร์วันสุดท้าย 17 อันเดอร์พาร์ 271   ผงาดคว้าแชมป์ ศึกริโกห์ วีเมนส์ บริติช โอเพ่น 2018 ย่านแลงคาเชียร์ ประเทศอังกฤษ เมื่อวันอาทิตย์ที่ 5 สิงหาคมที่ผ่านมา
“โปรแหวน” ซึ่งเป็นผู้นำมาตลอดช่วง 2 วันที่ผ่านมา และวันสุดท้ายก็ยังคงรักษาฟอร์มได้ดีอย่างต่อเนื่อง โดยเก็บ 5 เบอร์ดี้ ในหลุมที่ 2, 4,5,6 และ 15 แต่ดันพลาดเสีย 1 โบกี้ ในหลุม 8 และในช่วงท้ายๆ เธอฟอร์มหลุดไปโดยเฉพาะในหลุม 17 ที่ทำเสียดับเบิ้ลโบกี้ ทำให้สกอร์ตามหลังถึง 3 สโตรก
ขณะที่ ฮอลล์ ซึ่งได้กำลังใจจากเพื่อนร่วมชาติเต็มที่ ทำผลงานได้ร้อนแรงจริงๆ โดยในวันสุดท้ายเก็บ  6 เบอร์ แต่พลาดเสีย 1 โบกี้ในหลุม 18 แต่ก็ไม่เสียหาย โดยสกอร์รวมสามารถแซง พรอนงค์ ผงาดคว้าแชมป์รายการระดับเมเจอร์ในบ้านเกิดตัวเองได้อย่างสุดยอด
สำหรับ “โปรเม” เอรียา จุฑานุกาล มือหนึ่งของโลก กับการแข่งขันรอบสุดท้าย พยายามทำผลงานอย่างเต็มที่โดยทำ 6 เบอร์ดี้ แต่พลาดเสีย 3 โบกี้  สกอร์รวมทั้งหมด 9 อันเดอร์พาร์ 279 รั้งอันดับ 4 ร่วม ขณะที่  “โปรจูเนียร์” ธิดาภา สุวรรณปุระ ผลงานในวันสุดท้ายทำ 5 เบอร์ดี้ แต่เสีย 3 โบกี้ กับอีก 1 ดับเบิ้ลโบกี้ สกอร์รวม 6 อันเดอร์พาร์ รั้งอันดับ 11 ร่วมส่วน “โปรโม” โมรียา จุฑานุกาล ทำ 3 เบอร์ดี้ พลาด 2 โบกี้ กับ 1 ดับเบิ้ลโบกี้ สกอร์รวม 1 โอเวอร์พาร์ 289 รั้งอันดับ 42 ร่วม
สรุปผลการแข่งขันกอล์ฟ แอลพีจีเอ ทัวร์ ระดับเมเจอร์ รายการ ริโกห์ วีเมนส์ บริติช โอเพ่น 2018 ชิงเงินรางวัลรวม 3.5 ล้านเหรียญสหรัฐ (ประมาณ 115.5 ล้านบาท) ที่สนาม รอยัล ไลแธม แอนด์ เซนต์ แอนส์ กอล์ฟ คลับ ระยะ 6,585 หลา พาร์ 72 ย่านแลงคาเชียร์ ประเทศอังกฤษ หลังจบการแข่งขันรอบวันสุดท้าย
1.(-17) 271  – จอร์เจีย ฮอลล์ (อังกฤษ) 67-68-69-67
2.(-15) 273 – พรอนงค์ เพชรล้ำ (ไทย) 67-67-69-70
3.(-13) 275 –  ริว โซ-ยอน (เกาหลีใต้) 69-69-67-70
4.(-9) 279 – คิม เซ ยอง (เกาหลีใต้) 71-71-71-66,  เอรียา จุฑานุกาล (ไทย) 71-70-69-69,  มามิโกะ ฮิกะ (ญี่ปุ่น) 66-69-71-73
7.(-8) 280 – การ์โลต้า ซิกันด้า (สเปน) 69-73-68-70, หลิว หยู (จีน) 69-72-68-71, เฝิง ชานชาน 71-71-69-69
อันดับนักกอล์ฟคนอื่นๆ ที่น่าสนใจ
11.(-6) 282 – ธิดาภา สุวรรณปุร (ไทย) 72-71-67-72, ลิเดีย โค (นิวซีแลนด์) 68-71-70-73
22.(-3) 285 – ปัณณรัตน์ ธนพลบุญรัศมิ์ (ไทย) 73-71-69-72
42.(+1) 289 – โมรียา จุฑานุกาล (ไทย) 69-75-72-73
64.(+12) 300 – อาฒยา ฐิติกุล (ไทย) 73-71-79-77